Összeütközött két orosz vadászbombázó
A baleset a Koreai-félsziget és Japán között elterülő Keleti-tenger felett történt, 35 kilométerre a parttól. A gépek fegyverzet nélkül hajtottak végre gyakorlórepülést.
Gyakorlórepülés közben összeütközött pénteken a levegőben két orosz Szu-34-es vadászbombázó; az egyik szerencsésen le tudott szállni egy légi támaszponton, de a másik a tengerbe zuhant, miután a pilótái katapultáltak – jelentették orosz hírügynökségek. Az Interfax hírügynökség értesülése szerint az egyik gép hajtóműve az ütközés következtében felmondta a szolgálatot, de a pilóta szerencsésen le tudott szállni vele egy légi támaszponton. A másik gép a Tatár-szorosba zuhant. Azonnal megindult a mentőakció, és egyes hírek szerint az egyik pilótát már megtalálták, de a viharos tenger nehezíti a kimentését. A Szu-34-es vadászbombázóknak két pilótájuk van. A gép légi, földi és tengeri célpontok megsemmisítésére egyaránt alkalmas. Eddig két baleset történt ilyen típusú harci gépekkel. Az egyik 2015-ben volt: egy voronyezsi repülőtéren leszálláskor egy Szu-34-es túlszaladt a leszállópályán, majd felborult. Hasonló eset történt tavaly júliusban is: egy ugyanilyen gép csaknem 500 méterrel ment túl a leszállópályán. Mindkét esetben a fékezőernyőket működtető rendszer mondta fel a szolgálatot. Borítókép: Illusztráció Egy Szu-34 vadászbombázó